b'\n_START_ARTICLE_\nEl Carrascal (Mas de Barberans)\n_START_SECTION_\nDescripci\xc3\xb3\n_START_PARAGRAPH_\nEl Carrascal est\xc3\xa0 situat entre el Mas de Barberans i la S\xc3\xa9nia, a uns 5 o 6 km del primer. Aquest antic ve\xc3\xafnat tenia unes 10 construccions (4 habitacles) i el tra\xc3\xa7at d\'uns 4 carrers, per\xc3\xb2 en l\'actualitat es redueix a dos masos en \xc3\xbas i depend\xc3\xa8ncies, m\xc3\xa9s una ermita sense culte._NEWLINE_L\'edifici m\xc3\xa9s important, antic mol\xc3\xad d\'oli (el qual encara es conserva a l\'interior), \xc3\xa9s una obra de ma\xc3\xa7oneria ordin\xc3\xa0ria, amb carreus ben escairats a les cantonades i les obertures principals. Consta de planta baixa, pis i golfes obertes, amb un caracter\xc3\xadstic contrafort a la fa\xc3\xa7ana principal, i \xc3\xa9s coberta amb una teulada a doble vessant, amb el carener paral\xc2\xb7lel a la fa\xc3\xa7ana principal._NEWLINE_T\xc3\xa9 al davant mateix un altre edifici i diversos corrals. El separa de l\'altre mas la capella, petit edifici d\'una nau, situat al mig de la pla\xc3\xa7a, cobert amb teulada a doble vessant i fet amb f\xc3\xa0brica de mamposteria ordin\xc3\xa0ria._NEWLINE_L\'altre mas, de planta baixa i primer pis, tancat per un corral, guarda a l\'interior un antic mol\xc3\xad de barra o "ginch" i un caracter\xc3\xadstic forn de pa amb un curi\xc3\xb3s fumeral. \xc3\x89s de mamposteria amb \xc3\xa0ngles de carreus i coberta de teula a una vertent, amb un altre edifici annex que \xc3\xa9s cobert per una teulada a dues vessants.\n_START_SECTION_\nHist\xc3\xb2ria\n_START_PARAGRAPH_\nEl carrascal \xc3\xa9s una masada (o conjunt de masos) amb hist\xc3\xb2ria pr\xc3\xb2pia que es remunta a l\'edat mitjana. El lloc t\xc3\xa9 carta de poblaci\xc3\xb3 de l\'any 1252, com a establiment de car\xc3\xa0cter agrari, i aix\xc3\xad es mantingu\xc3\xa9 habitada fins al segle XIX quan, segons els actuals masovers, en \xc3\xa9sser portada l\'aig\xc3\xbca al Mas de Barberans, la puixan\xc3\xa7a de la poblaci\xc3\xb3 ve\xc3\xafna feu anar definitivament a menys el veinat._NEWLINE_A l\'edifici-mol\xc3\xad, el m\xc3\xa9s important, llegim a la llinda del portal\xc2\xa0: "a\xc3\xb1o 1819". La capella, constru\xc3\xafda per iniciativa particular a partir de les dues finques, \xc3\xa9s tamb\xc3\xa9 del segle XIX i actualment es troba buida._NEWLINE_Al fogatge de 1568 el lloc consta com a despoblat.'